Itzun bantz le junt eklok,
at nin Waꞌntz le amaꞌl kale atiteꞌt,
nin nchaꞌtz ateꞌ cobt yaj yi xomcheꞌ nin teꞌj.
Yi beneꞌn tilol Waꞌn yi ticyꞌeꞌn cuꞌn Jesús,
nintzun ben tloltz scyetz yi cob yajaꞌtz:
—Quilninuꞌ yi jun yajeꞌj yi ja icyꞌ tzineꞌj,
yaꞌstzun katxꞌixwatz yi ntakꞌ Ryos sketz.
Yi quibital yi cob yajaꞌtz yi xomcheꞌ te Waꞌn,
nintzun eꞌ ben xomok wutz coc Jesús.
Ma yi ticyꞌeꞌn xmayil Jesús wutz coc,
xomcheꞌ yi cob ẍchusbeꞌtz Waꞌn wutz coc iꞌ.
Beneꞌn tzun jakol scyetz:
—¿Mbi na chijoyuꞌ?
—Na kaj kajskej naꞌ najleꞌtuꞌ,
—cheꞌch bantz tetz.
—Or cyeruꞌ,
tzinchajeꞌ scyeruꞌ,
—chij Jesús bantz scyetz.
Chibeneꞌn tzun kale najleꞌt.
Nin ntaꞌtz nin eꞌ cyaj cyent,
na nsken loꞌ opon cyaj chꞌichꞌ cuꞌlbeꞌn kꞌej.
Leẍ biꞌ jun scyeri yi cobaꞌtz yi eꞌ xom nin te Jesús,
nin iꞌ yi titzꞌun Simón Luꞌ.
Ej nin yi ntaxk oc iꞌ tan xtxumleꞌn jun takleꞌn,
nin ben lajkeꞌl tan joyleꞌn Simón yi stzicy.
Itzun taltz tetz:
—Ja jal yi Mesías kaꞌn.
(Yi na elepont yi yol Mesías,
iꞌtz yi Cristo,
yi bixbaꞌnt tan Kataj.)
Beneꞌn tzun tcyꞌal Leẍ yi Simóntz swutz Jesús.
Nin yi tilol Jesús yi Simón,
itzun taltz tetz:
—I aẍaꞌtz aẍ Simón,
yi cyꞌajl Jonás.
Poro yi jaluꞌ tzintxꞌixpeꞌ yi abiꞌ.
Tzꞌocopon tetz Cefas,
—stzun Jesús bantz tetz.
(Yi biꞌaj Cefas,
na elepont Luꞌ.)
Itzun bantz le junt eklok,
nin cu xtxumul Jesús tan beneꞌn le amaꞌl yi na biꞌaj Galilea.
Yi tponeꞌn,
nintzun noj quen iꞌ-tz te Liꞌp.
Itzun taltz tetz:
—Or awetz,
xom nin sweꞌj,
—stzun Jesús tetz.
Yi jun Liꞌpaꞌtz,
choꞌn najlij le jun tnum yi na biꞌaj Betsaida,
kale najlcheꞌt Leẍ tu Luꞌ.
Beneꞌn tzun iꞌ tan joyleꞌn junt yaj yi na biꞌaj Natanael,
nintzun taltz:
—Ja wiꞌt kech wutz yi jun yi talnak Moisés scyuchꞌ yi eꞌ elsanl stziꞌ Ryos tentz yi at tulbil.
Iꞌtz Jesús yi cyꞌajl Ẍep yi aj Nazaret.
—¿Ẍeꞌn tzuntz?
—chij Natanael.
—Iẍkaj at tzunk rmeril tan jaleꞌn jun balaj yaj ẍchixoꞌl yi eꞌ aj Nazaret.
—Or awetz,
quin kaxmayeꞌ,
—stzun Liꞌp bantz tetz.
Yi tilol Jesús yi txant tan tuleꞌn Natanael te iꞌ,
nintzun ben tloltz:
—Je jun yajeꞌj yi tzꞌul tziꞌneꞌj.
Iꞌ jun mero xonl Israel,
na nkꞌeꞌtz subulnak iꞌ,
—stzun Jesús.
—¿Ẍeꞌn mmeꞌl xtxumuꞌ swetz?
na qui tajskeꞌn tib kawutz tuchꞌuꞌ,
—stzun Natanael tetz Jesús.
—Te yi atiẍ jakꞌ yi jun wiꞌ ibẍ,
ej nin yi ntaxk xaꞌk Liꞌp tan achakleꞌn,
nsken wajskej awutz,
—stzun Jesús bantz tetz.
—Taꞌ,
—chij Natanael.
—Iluꞌ bin yi mero Cyꞌajl Ryos.
Iluꞌ kareyil,
yi oꞌ xonl kꞌajtzun kamam Israel.
—¿Ja peꞌ chin awocsaj tan tuꞌ yi nwal tzatz,
yi choꞌn atiẍ xe jun wiꞌ ibẍ?
Poro tzantzaj tzawileꞌ eꞌchk takleꞌn yi cẍelepon yab teꞌj.
Beneꞌn tzun tlol Jesús tetz:
—Jun cuꞌn yol na wal nin tzitetz.
Tzitileꞌwok yi sjakxok yi puertil tcyaꞌj,
nin tzitileꞌ yi eꞌ ángel tetz Ryos yil chuꞌl ajeꞌn sweꞌj,
yi in wetz yi in yi Bajx Cyꞌajol.